L-aħwa, nixtieq tassew minn qalbi nitlob quddiem Alla li niesi jsalvaw. Jien xhud għalihom li huma għandhom il-ħeġġa għal Alla, iżda din mhijiex ħeġġa skont l-għerf veru. Għax m'għarfux il-ġustizzja ta' Alla, imma fittxew il-ġustizzja tagħhom, u għalhekk ma qagħdux għall-ġustizzja ta' Alla. L-iskop tal-Liġi hu Kristu għall-ġustizzja għal min jemmen fih. Is-salvazzjoni għal kulħadd Fuq il-ġustizzja li tiġi mil-Liġi, Mosè kiteb: "Il-bniedem li jħarisha jgħix biha." U dwar il-ġustizzja li tiġi mill-fidi jgħid hekk: "Tgħidx f'qalbek, 'Min sa jitla' fis-sema?' jiġifieri biex iniżżel lil Kristu; anqas: 'Min sa jinżel fil-qiegħ?' jiġifieri, biex iġib lil Kristu mill-imwiet." Imma xi tgħid l-Iskrittura? "Il-kelma qiegħda ħdejk, f'fommok u f'qalbek"; jiġifieri, il-kelma tal-fidi li aħna nxandru. Għax jekk inti tistqarr b'fommok, "Ġesù hu l-Mulej", u temmen b'qalbek li Alla qajmu mill-imwiet, inti ssalva. Wieħed jemmen f'qalbu biex ikollu l-ġustizzja u jistqarr b'xufftejh biex ikollu s-salvazzjoni. L-Iskrittura tgħid, "Kull min jemmen fih ma jintilifx." Ma hemmx għażla bejn Lhudi u Grieg; hu s-Sid ta' kulħadd u għani ma' dawk kollha li jsejħulu. Għax kull min isejjaħ isem il-Mulej isalva. Imma kif jistgħu jsejħu lil dak li ma jemmnux fih? Kif jistgħu jemmnu f'dak li ma semgħux bih? Kif jistgħu jisimgħu jekk ma jxandrulhomx? Kif jistgħu jxandrulhom jekk ma jkunux mibgħuta? Bħalma hemm miktub: "Kemm huma sbieħ riġlejn dawk li jħabbru l-ġid." Iżda mhux kulħadd qagħad għall-kelma tal-Evanġelju. Isaija ħabbar: "Mulej, min emmen il-kelma li sama' mingħandna?" Il-fidi, mela, tiġi mis-smigħ, u s-smigħ mix-xandir tal-kelma ta' Kristu. Imma ngħid jien, jaqaw ma semgħux ? Żgur li semgħu. L-Iskrittura tgħid: "Leħinhom xtered mal-art kollha , u l-kelma tagħhom laħqet truf id-dinja." Imma nistaqsi jien: "Jaqaw Iżrael ma fehemx?" L-ewwel ma jwieġeb Mosè: "Jien inqajjimlek l-għira permezz ta' ġens mhux poplu; permezz ta' poplu bla ras ngħaddabkom." Isaija mbagħad b'wiċċu minn quddiem jgħid: "Sabuni dawk li ma kinux ifittxuni, dhert lil dawk li ma kinux jistaqsu għalija." U dwar Iżrael jissokta: "Il-jum kollu jien ftaħt idejja lil poplu li ma jemminx u li qam kontrija."